el el el el el id el el el el el el el el el el en el el el el el el el el el el el el el el el el el el el el el el el el el en el el en el el en el el en el el el
Ακόμη ένα επιτυχημένο TEDxLesvos, για 5η χρονιά, πραγματοποιήθηκε την Κυριακή 29 Σεπτεμβρίου στο Δημοτικό Θέατρο Μυτιλήνης! Με 11 ομιλητές από το νησί αλλά όχι μόνο, 4 performances και δράσεις εντός και εκτός θεάτρου, οι θεατές της εκδήλωσης είχαν την ευκαιρία να εξερευνήσουν το… απροσδόκητο, μέσα από τη κεντρική θεματική της φετινής χρονιάς, το “Unexpected”.
Τους θεατές υποδέχτηκε ένα τεράστιο πλεγμένο στο χέρι… χταπόδι, που είχε ξαπλώσει στα σκαλιά του θεάτρου, ενώ πάνω στη σκηνή τους περίμενε ένας τεράστιος αρκούδος, διάφανος για να συμβολίζει το πως μπορείς να διαχειριστείς το απρόσμενο απλά κοιτώντας στην καρδιά του, που ήταν και το λογότυπο της φετινής διοργάνωσης!
To τρίτο και τελευταίο μέρος ξεκίνησε λίγο μετά τις 4 το απόγευμα  με ένα μοναδικό performance από τον Angelo, (ο οποίος βαφόταν από τις 9 το πρωί!) και με μια μικρή ομιλία όπου μας παρότρυνε να αφήσουμε τα παιδιά να ασχοληθούν με την Τέχνη, ένα μέσο που ενώνει ανθρώπους και λαούς! O οπτομέτρης Βασίλης Κόκοτας μας ανέφερε κάποια απρόσμενα φαινόμενα για την όραση, η οποία επηρεάζεται από τις γνώσεις μας, τις πεποιθήσεις ή τις προσδοκίες μας κ.α. και μας κάλεσε να αποφασίσουμε αν θα βλέπουμε με τα μάτια, το μυαλό ή την ψυχή! Ύστερα ανέβηκε στη σκηνή ο Γιώργος Καριοφύλλης, ένας νέος αγρότης, που αποφάσισε βήμα-βήμα να κάνει τα όνειρά του πραγματικότητα δημιουργώντας ένα κτήμα σε ένα απομακρυσμένο χωριό της Λέσβου, με ιδιαίτερη καλλιέργεια και με ζώα που δύσκολα θα βλέπαμε στο νησί. Το περιγράφει ως ένα ταξίδι και μας προτρέπει να κάνουμε κι εμείς ταξίδια, με τα μάτια μας ανοικτά, μεταφορικά και κυριολεκτικά. Λίγο πριν το τέλος της εκδήλωσης, ο γνωστός μουσικός και συγγραφέας Μιχάλης Δέλτα μας ξενάγησε στους τρεις κύκλους της ζωής, που μας βοηθούν να γνωρίσουμε τους εαυτούς μας, τα θέλω μας και τον σκοπό μας, ενώ στο τέλος, ο πιλότος μαχητικών αεροσκαφών Απόστολος Μανιατέλλης, μας μίλησε για την απουσία πλαισίου, που ορίζει το ραντεβού των αεροπόρων με το απροσδόκητο, το οποίο τους αποκαλύπτεται όποτε θέλει και όπως θέλει εκείνο.
Η εκδήλωση έκλεισε δυναμικά, με την ομάδα κρουστών Brasilionico από την Χίο να εκτοξεύουν το κέφι θεατών, συμμετεχόντων και ομάδας στα ύψη! Όλες αυτές τις ώρες, την εκδήλωση πλαισίωνε ο αγαπητός και πολύ γνωστός παρουσιαστής Μίλτος Μακρίδης, που έδωσε τη δική του νότα στο φετινό TEDxLesvos.
Δράσεις και εκτός θεάτρου
Λίγη γεύση από TEDxLesvos είχαν την ευκαιρία να πάρουν οι καταστηματάρχες και οι καταναλωτές της κεντρικής αγοράς της Μυτιλήνης από το Σάββατο το μεσημέρι! Η Brasilionico ξεκίνησαν μια… unexpected πορεία από το μέσα από την οδό Ερμού, ξεσηκώνοντας τους περαστικούς και δίνοντας ρυθμό για όσα θα ακολουθούσαν.
Επιπλέον, την Κυριακή ο χώρος δίπλα από το Δημοτικό Θέατρο Μυτιλήνης είχε διαμορφωθεί κατάλληλα με ήπιες προσωρινές παρεμβάσεις και ήταν εκείνος που φιλοξένησε τα διαλείμματα της εκδήλωσης, συζητήσεις για όσα συνέβησαν στο event αλλά και ερωταπαντήσεις ανάμεσα στο κοινό και στους ομιλητές.
Επίσης, η ομάδα Παν-γαία από το Τμήμα Περιβάλλοντος του Πανεπιστημίου Αιγαίου, φρόντιζε για τη σωστή ανακύκλωση των απορριμμάτων αλλά δεν έμεινε εκεί. Προχώρησε σε μέτρηση του οικολογικού αποτυπώματος της εκδήλωσης, για την αναπλήρωση του οποίου η ομάδα του TEDxLesvos θα κάνει την αντίστοιχη δενδροφύτευση, ώστε συνολικά να σημειωθεί η ελάχιστη δυνατή επιβάρυνση του περιβάλλοντος.
Δεκάδες εθελοντές, που συνεισέφεραν στη διοργάνωση του TEDxLesvos για περισσότερους από δέκα μήνες, εκατοντάδες θεατές που το παρακολούθησαν ζωντανά και περισσότεροι από 1200 θεατές, που το παρακολούθησαν μέσω live streaming ανανέωσαν το ραντεβού τους για του χρόνου, στο TEDxLesvos 2020!